T. Cabaj, poslanec: (2007-05-15):
Ale viete, mňa trochu trápi jedna vec, že už sme takmer rok v tomto parlamente. Ja už nerád by som hovoril, že rozumiem tomu, tomu rokovaciemu poriadku a že sú takí, čo tomu nerozumejú, pretože kto nechce, sa to nenaučí, jednoducho sa to nenaučí, pretože, bohužiaľ, to tak funguje aj v poslaneckých kluboch, že často sa to ani nemusia naučiť. Ale práve preto som rád, že si zareagoval, pretože takýmto istým spôsobom si začal vystupovať tu v tejto rozprave. A keď ťa predsedajúci upozornil, si sa na to urážal. Tak ja som rád, že si na to zareagoval. A som rád, že som trafil klinec po hlave. Ale ja teraz keďže hovorím k rozprave, takže mám právo hovoriť k tomu, čo si tu povedal, aj keď to, bohužiaľ, nesúviselo s týmto zákonom. Ale to už je vec pohľadu a rozhodnutia, prečo si takto reagoval. A vieš, mňa osobne trápi aj tá skutočnosť, že ak tu poučuješ, kto by ako mal a akým spôsobom v legislatíve robiť, či to má byť premenovanie alebo rušenie, minimálne si pozri v legislatívnych pravidlách, nepoužíva sa odstavec, ale odsek, keď už nás chceš teda poúčať. To hovorím len akože pre poriadok, aby som sa aj ja poučil. Samozrejme, čo sa týka aj tých ďalších záležitostí, nebudem na mnohé faktické reagovať, pretože často to tu vyznieva tak, že aby tu reč nestála, treba sa aj prihlásiť a niečo povedať, že teda je to takmer bez rozpravy, lebo niet čo k tomu povedať, pretože diskusia bola zaujímavá vtedy, keď sa tu riešila otázka analýzy skutkového stavu verejnej správy. A hovorili toto tí, čo tomu rozumeli. Vytvoril som priestor ako predseda výboru, aby tí mali možnosť sa k týmto veciam vyjadriť, čo tomu skutočne rozumejú, a vo vašom klube reálne upozornili na problémy, nedostatky, ktoré v tejto oblasti sa nachádzajú. A vôbec sme sa nestavali do pozície, aby sme to hodnotili, že to ste zavinili vy, pretože vy ste zrušili okresné úrady a urobili ste guláš zo štátnej správy, lebo ináč to neviem pomenovať a dosť dlho teda robím v štátnej správe a mám problém sa v tom zorientovať, tak ako ste to nastavili vytvorením špecializovanej štátnej správy. A teraz je nejaká snaha usporiadať to tak, aby tomu aj ľudia rozumeli, aby vedeli, kde ste ich prinútili chodiť po šestnástich špecializovaných štátnych správach, a nie v jednej budove úradu, tak to nazývate teraz, že je to centralizácia, je to niečo, posunutie pod ministerstvo vnútra. Ono to už fungovalo, len nie každý si to pamätá alebo chce si to pamätať, lebo keď každý robí svoje, tak to hodnotí aj inak. Kolega Abrhan tu nie je, nebudem sa k tomu vyjadrovať. Keďže je členom nášho výboru, my máme priestor si to vydiskutovať aj o tom neštandardnom postupe aj o otázkach Košíc a Košíc-okolia. Ja som to pri inom zákone tu už povedal, že ak by som aj ten pozmeňujúci návrh nebol dával na výbore, viem si predstaviť, že bolo by to funkčné tak, ako to v tom návrhu bolo. Ale preto, aby neboli zbytočné pochybnosti na vyčistenie zákona, ten návrh som tam dal a on sa nakoniec prijal. No a ešte kolegovi Padovi chcem povedať, že štatistika je presný súbor nepresných informácií. Ja už som zažil za 15 rokov veľké množstvo tzv. reforiem. A neviem, kto ako to všetko nazýval. A každá reforma štátnej správy doteraz priniesla len nárast úradníkov, nech to robil, ktokoľvek to robil. A za tým si stojím, čo hovorím. Jednoducho toto je realita, v ktorej sa nachádzame. A ak niekto hovorí teraz, že je to len 104 ľudí, no, chvalabohu, že aspoň tých reálnych 104 to je, pretože sa síce niekde vykázalo, že sa 2 500 ľudí ušetrilo, ale veľmi dobre vieme, koľko ľudí prešlo do samosprávy a do týchto oblastí, kde potom v tom presune kompetencie vykonávali. A tu hovoril o tom, že je to centralizácia, a nie presun alebo len veľmi málo že už je len presunuté teraz na samosprávu, či to je presunuté na vyšší územný celok alebo na obce. Je to z jednoduchého dôvodu. Bol vtedy ministrom vnútra. Prečo viac vecí sa nepresunulo z ministerstva vnútra, lebo teraz riešime otázku rušenia krajských úradov ministerstva vnútra, prečo viac sa ich nepresunulo na samosprávu, keď sa tak hovorilo o bombastickom presune kompetencií? Zrejme už ďalej sa to nedalo presunúť. To uznajú tí, čo vedia o tom, o čom hovorím. Takže jednoducho z tohto dôvodu nie je ani veľký priestor teraz na presun na samosprávu, pretože je to usporiadanie štátnej správy a v tej sa momentálne nachádzame. Ak ten priestor bol, bohužiaľ, tak potom ste to nezvládli ako minister vnútra a ste to zle pripravili. Ďakujem pekne.